መንግሥት ለአራት ቢሊዮን ችግኞች ተከላ 11 ቢሊዮን ብር መመደቡን አስታወቀ
በመጪው ክረምት በመላ ኢትዮጵያ በተለይም በገጠራማው ክፍል ከአራት ቢሊዮን በላይ ችግኞች ለመትከል በመታቀዱ፣ ይህንን ለማሳካት 11 ቢሊዮን ብር መመደቡን መንግሥት አስታወቀ።‹‹በግብርናው ዘርፍ መዋቅራዊ ለውጥ ለማምጣት፣ የአመራሩ ሚና›› በሚል አጀንዳ በአዳማ ከተማ እየተካሄደ በሚገኘው የሁለት ቀናት የውይይት መድረክ ላይ፣ የውኃ መስኖና ኢነርጂ ሚኒስትር ስለሺ በቀለ (ዶ/ር) እንዳስታወቁት፣ መንግሥትና የልማት አጋሮች 20 በመቶ በየፊናቸው፣ በጥቅሉ 40 በመቶ፣ ሕዝቡ በጉልበቱና በሚችለው አቅሙ የ60 በመቶ መዋጮ በማድረግ በ11 ቢሊዮን ብር ወጪ የተራቆቱና የተጎዱ አካባቢዎችን በዛፎች የማልበስ ሥራ ይከናወናል።ጠቅላይ ሚኒስትር ዓብይ አህመድ (ዶ/ር) በቅርቡ ይፋ ያደረጉት ይህ የዛፍ ችግኞች ተከላ ፕሮግራም፣ 40 ዛፍ በነፍስ ወከፍ በሚል መሪ ሐሳብ፣ በእያንዳንዱ ዜጋ የሚተገበር ነው። ይህ ዘመቻ በኢትዮጵያ የተንሰራፋውን የደን መራቆት ከማከም ባሻገር የውኃ አካላትን ለማበራከትና አረንጓዴያማነትን ለማስፋፋት ያለመ ነው።